Komisijos sprendimas
2004 m. balandžio 19 d.
iš dalies keičiantis Sprendimą 95/30/EB siekiant nustatyti Acanthocardia tuberculatum rūšių dvigeldžių moliuskų, surinktų ir perdirbtų laikantis Sprendimo 96/77/EB reikalavimų, importo sąlygas
(pranešta dokumentu Nr. C(2004) 1386)
(tekstas svarbus EEE)
(2004/367/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnio 1 dalį,
kadangi:
(1) Komisijos sprendimas 95/30/EB [2] nustato specialius reikalavimus, reglamentuojančius Maroko kilmės žuvininkystės ir akvakultūros produktų importą.
(2) Moksliniais tyrimais ištyrus Acanthocardia tuberculatum rūšių dvigeldžius moliuskus, surinktus gamybos zonoje, kurioje yra didelis paralyžiuojančių vėžiagyvių nuodų (PSP) toksiškumo lygis, nustatyta, kad PSP kiekis, taikant tinkamą terminį apdorojimą, gali būti sumažintas iki kiekio, kurio neįmanoma aptikti, kai pirminis užterštumo lygis neviršija 300 μg/100 g moliuskų mėsos.
(3) Tokių mokslinių tyrimų pagrindu Komisija 1996 m. sausio 18 d. priėmė Sprendimą 96/77/EB, nustatantį tam tikrų dvigeldžių moliuskų iš vietų, kur paralyžiuojančių vėžiagyvių nuodų kiekis viršija Tarybos direktyva 91/492/EEB nustatytą ribą, derliaus surinkimo ir perdirbimo sąlygas [3].
(4) Sprendimas 96/77/EB leidžia Ispanijai tam tikromis sąlygomis rinkti Acanthocardia tuberculatum rūšių dvigeldžių moliuskų derlių auginimo plotuose, kuriuose PSP kiekis valgomosiose moliuskų dalyse viršija 80 μg/100 g, tačiau yra mažesnis nei 300 μg/100 g. Tokie dvigeldžiai moliuskai juos perdirbus gali būti skirti vartoti žmonėms, atlikus siuntų tyrimus ir nustačius, kad PSP kiekis neviršija biologinės analizės metodu aptinkamo mažiausio kiekio.
(5) Maroke taip pat yra Acanthocardia tuberculatum rūšių dvigeldžių moliuskų išteklių, kurių valgomųjų dalių PSP kiekis viršija 80 μg/100 g, tačiau yra mažesnis nei 300 μg/100 g.
(6) Marokas pateikė garantijas, susijusias su Sprendime 96/77/EB nustatytų sąlygų taikymu Acanthocardia tuberculatum rūšių dvigeldžiams moliuskams.
(7) Turėtų būti leidžiama importuoti perdirbtus ir konservuotus Anthocardia tuberculatum dvigeldžius rūšių moliuskus, surinktus ir perdirbtus laikantis sąlygų, atitinkančių sveikatos reikalavimus, išdėstytus Direktyvoje 91/493/EEB, ir derliaus surinkimo ir perdirbimo reikalavimus, išdėstytus Sprendime 96/77/EB.
(8) Todėl Sprendimas 95/30/EB turėtų būti iš dalies pakeistas.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 95/30/EB iš dalies keičiamas taip:
1. 2 straipsnis papildomas tokia 4 dalimi:
"4. perdirbtus ir konservuotus Anthocardia tuberculatum rūšių dvigeldžius moliuskus turi lydėti:
a) papildomas sveikumo patvirtinimas pagal A priede pateiktą pavyzdį; ir
b) tyrimo analizės rezultatai, įrodantys, kad moliuskuose paralyžiuojančių vėžiagyvių nuodų (PSP) kiekis neviršija biologinės analizės metodu aptinkamo mažiausio kiekio."
2. A priedas papildomas šio sprendimo priedo tektu.
2 straipsnis
Šis sprendimas taikomas nuo 2004 m. balandžio 24 d.
3 straipsnis
Šis sprendimas skirtas valstybėms narėms.
Priimtas Briuselyje, 2004 m. balandžio 19 d.